**Pályázati kiírás**

**a helyi védelem támogatására**

**A támogatás célja:** a Nagykanizsa városképét meghatározó épített értékek megóvása, azok felújítása, restaurálása.

**A támogatásra rendelkezésre álló keretösszeg:** 15 millió Ft – vissza nem térítendő támogatás, amely 2020-ban kerülhet felhasználásra.

**A támogatás formája, mértéke:** A vissza nem térítendő támogatás a számlákkal igazolt költségek 40 %-áig adható. Az Önkormányzat részéről nyújtott támogatás minden esetben a saját források kiegészítésére szolgál. A pályázat benyújtásának feltétele, hogy a pályázó az önrész rendelkezésre állását pályázatának benyújtásával egyidejűleg igazolja. A támogatás az elvégzett munkák számlával történő igazolását követően, a megítélt támogatás arányában folyósítható.

**Elszámolható költségek:** A támogatás igénybe vehető a védettség alá tartozó létesítmények megőrzését, felújítását szolgáló tervezési, lebonyolítási és a pályázat benyújtásának időpontjában meg nem kezdett kivitelezési munkák finanszírozásához.

A pályázók köre: A támogatásra pályázhat minden műemléki vagy helyi védettséggel érintett létesítmény tulajdonosa, vagyonkezelője, kivéve, ha az maga az Önkormányzat, vagy az Önkormányzat költségvetési szerve, gazdasági társasága. Ez a korlátozás az önkormányzati résztulajdonnal rendelkező társasházakat nem érinti. Önkormányzati résztulajdonnal rendelkező társasház esetén felújítási támogatás csak az önkormányzati tulajdoni hányad arányával csökkentett mértékben adható.

A pályázati eljárás folyamata:

* **A pályázat benyújtása:** A pályázatokat 2020. május 31-ig lehet beküldeni, vagy személyesen benyújtani a Polgármesteri Hivatal Főépítészi Csoportjához. Kizárólag zárt borítékban beküldött vagy benyújtott pályázatok vesznek részt az elbírálásban. A borítékon kérjük feltüntetni: *„Helyi értékvédelem támogatása 2020.”*
* **A pályázatok elbírálása:** A beérkező pályázatokat Nagykanizsa Megyei Jogú Város Önkormányzatának Városfejlesztési és Üzemeltetési Bizottsága a Közgyűléstől átruházott jogkörben eljárva 2020. júniusi soros ülésén bírálja el 2020. június 30-ig.

Támogatás akkor vehető igénybe, ha a helyi védelem alá helyezett építmények eredeti külső és belső megjelenítését az értékvizsgálat alapján megőrzik és helyreállítják. Ilyen értékőrző helyreállításnak minősül különösen a védett értékek egésze és részletei geometriai formájának, azok rész és egész befoglaló méreteinek; az építmény homlokzati és tetődíszeinek (nyílászáró keretezései, párkányok, kupolák, tetőfestések stb.); kapualjának, lépcsőházának; eredeti tartozékainak és felszereléseinek restaurálása, visszaállítása, felújítása.

* **A pályázatok eredményéről történő tájékoztatás módja, határideje:** A pályázatok elbírálásáról született döntésről a városi főépítész a pályázókat írásban értesíti évente legkésőbb július 10-ig.
* **A támogatás felhasználásának ellenőrzése:** A védett létesítményen elvégzett felújítási munka megfelelőségét a városi főépítész vagy felkért külső építésügyi szakértő ellenőrzi.

A támogatott tevékenység végrehajtásának időtartama: A támogatási összeg folyósítására a támogatási szerződés megkötését követően kerülhet sor a támogatásban részesülő által tárgyév július 31. – december 10. közötti időszakban kiállított hitelesített számla ellenében, átutalásos számla esetén az átutalást igazoló bankszámla-kivonat egyidejű csatolásával. Műszaki okok, vagy a kivitelezést gátló egyéb tényezők fellépése esetén különösen indokolt esetben a pályázó kérheti a Polgármestertől a határidő meghosszabbítását.

Kapcsolattartás, információkérés: személyesen a Polgármesteri Hivatal Főépítészi Csoportjánál Nagykanizsa, Erzsébet tér 7. fsz. 15. alatt, illetve telefonon a 20/849-2343-as telefonszámon Seláfné Nagy Zsuzsanna településrendezési ügyintézőnél.

A pályázat tartalma:

A benyújtott pályázatnak tartalmaznia kell:

* a pályázó adatait (név, lakcím, telefonszám);
* építési engedélyhez kötött munka esetén az építési engedélyezési tervdokumentációt és a jogerős engedélyezési határozatot, bejelentéshez kötött munka esetén az építési hatóság nyilvántartásba vételéről szóló döntését;
* a településképi bejelentésről hozott határozat számát;
* fényképdokumentációt az épület jelenlegi állapotáról;
* az ingatlan tulajdoni lapjának 30 napnál nem régebbi hiteles másolatát;
* amennyiben a pályázó nem az ingatlan tulajdonosa, a tulajdonos(ok) szerződéskötésre vonatkozó meghatalmazását;
* a pályázatban szereplő munka megvalósítására vonatkozó költségvetést;
* a megpályázott munka elkészülésének tervezett határidejét;
* a megpályázott pénzösszeg megjelölését, felhasználásának tervezett módját és határidejét,
* előzetes kötelezettségvállalást arra, hogy a támogatás elnyerése esetén a kapott összeget a pályázati feltételek szerint használja fel.
* a nemzeti vagyonról szóló 2011. évi CXCVI. törvény 3. § (1) bekezdés 1. pontja b) és c) alpontjában felsorolt szervezetek közé tartozó pályázó nyilatkozatát arról, hogy átlátható szervezetnek minősül.
* társasházak és közös tulajdonú ingatlanok esetében a lakóközösség közgyűlési határozatát, vagy a tulajdonosi közösség döntését arról, hogy a pályázaton elnyert támogatást igénybe kívánják venni;
* társasházak és közös tulajdonú ingatlanok esetében a szerződéskötésre vonatkozó, a tulajdonostársak képviseletére jogosító meghatalmazást.
* A pályázaton résztvevőknek a közpénzekből nyújtott támogatások átláthatóságáról szóló 2007. évi CLXXXI. törvény előírásainak megfelelően kell nyilatkozatot tenniük.
* Pályázó nyilatkozik arról, hogy a nemzeti vagyonról szóló 2011. évi CXCVI. törvény 3.§ (1) bekezdés 1. pontja szerinti átlátható szervezetnek minősül és tudomásul veszi, hogy a nyilatkozatban foglaltak változása esetén arról haladéktalanul köteles a Támogatót tájékoztatni.
* Pályázó tudomásul veszi, hogy Támogató az államháztartásról szóló 2011. évi CXCV. törvény (Áht.) 41.§ (6) bekezdése alapján nem köthet érvényesen visszterhes szerződést nem átlátható szervezettel, illetve a nem átlátható szervezettel létrejött szerződés alapján nem teljesíthet kifizetést.
* Az államháztartásról szóló törvény végrehajtásáról szóló 368/2011. (XII.31.) Korm. rendelet (Ávr.) 50.§ (1a) bekezdése szerint Támogató a valótlan tartalmú nyilatkozat alapján kötött szerződést felmondja vagy – ha a szerződés teljesítésére még nem került sor – a szerződéstől eláll.
* Pályázó tudomásul veszi, hogy a Támogató a fentiekben rögzített feltétel ellenőrzése céljából a szerződésből eredő követelések elévüléséig az Áht. 55. §-ban foglaltak szerint jogosult a Pályázó átláthatóságával összefüggő, az Áht. 55. §-ban meghatározott adatokat kezelni.

**A pályázati kiírás mellékletei:**

* Pályázati adatlap
* Nyilatkozat a közpénzekből nyújtott támogatások átláthatóságáról szóló 2007. évi CLXXXI. törvény szerinti összeférhetetlenség, illetve érintettség fennállásáról, vagy hiányáról
* Közzétételi kérelem a közpénzekből nyújtott támogatások átláthatóságáról szóló 2007. évi CLXXXI. törvény 8. § (1) bekezdés szerinti érintettségéről
* Átláthatósági nyilatkozat belföldi vagy külföldi jogi személy, vagy jogi személyiséggel nem rendelkező gazdálkodó szervezet részére
* Átláthatósági nyilatkozat civil szervezet vagy vízitársulat részére